संसद में BJP सांसद का बयान- ऑटोमोबाइल सेक्टर में मंदी है तो फिर सड़कों पर ट्रैफिक जाम क्यों?  
'देश को बदनाम करने के लिए की जा रही मंदी की बात'
'ऑटोमोबाइल क्षेत्र में मंदी तो फिर सड़कों पर जाम क्यों?'
बलिया से भारतीय जनता पार्टी के सांसद हैं वीरेंद्र सिंह मस्त
Virendra Singh Mast, BJP MP in Lok Sabha: To defame the nation and government people are saying that the automobile sector has slowed down. If there is a decline in automobile sales then why are there traffic jams on the roads? pic.twitter.com/gojofRB3WC

BJP सांसद ने यह भी कहा कि प्याज को महंगे होने की बात की जा रही है, लेकिन चलिए 'मैं अपने संसदीय क्षेत्र (बलिया) के मोहमदाबाद में 25 रुपये किलोग्राम की दर एक ट्रक प्याज दिलवाता हूं.' उन्होंने कहा कि देश में आर्थिक मंदी का माहौल खड़ा किया जा रहा है. कहा जा रहा है कि ऑटो क्षेत्र में खरीद में कमी आई है. यह देश को बदनाम करने के लिए किया जा रहा है. उन्होंने सवाल किया, 'अगर ऑटो क्षेत्र में खरीद कम होती तो सड़कों पर जाम क्यों है? आज एक-एक घर में कई गाड़ियां हैं.' भाजपा सांसद ने यह भी कहा कि लोग जीडीपी की बातें करते हैं, लेकिन लेकिन ग्रामीण अर्थव्यवस्था इस पैमाने से तय नहीं हो सकती है. ग्रामीण अर्थव्यवस्था मजबूत है क्योंकि यह श्रम आधारित है और यहां बचत की परंपरा है. उन्होंने कहा कि आज गांवों और कस्बों में जाकर देखा जा सकता है कि लोग बड़े पैमाने पर पैसे जमा करा रहे हैं. सिंह ने कहा कि गावों को ध्यान में रखकर नीतियां बननी चाहिए.
कांग्रेस पर निशाना साधते हुए उन्होंने कहा कि ये लोग किसानों से बात नहीं करते हैं, किसानों को नहीं जानते, सिर्फ किताबों में किसान के बारे में पढ़ते हैं. उन्होंने कहा कि आजाद भारत में पहली बार नरेंद्र मोदी की अगुवाई वाली सरकार ने सभी किसानों को उनके खाते में सीधे पैसे दिए. सिंह ने यह भी कहा कि किसान के 60 साल की उम्र पूरी करने पर उसके लिए पेंशन की व्यवस्था की जानी चाहिए. 
इससे पहले नवंबर महीने में केंद्रीय मंत्री सुरेश अंगड़ी ने अर्थव्यवस्था के बारे में विपक्ष की आलोचनाओं को खारिज करते हुए कहा था कि 'हवाईअड्डे और रेलगाड़ियां ठसाठस भरी हैं और लोग शादी कर रहे हैं' जो यह बताता है कि देश की अर्थव्यवस्था ''अच्छी चल'' रही है. रेल राज्यमंत्री अंगड़ी ने कहा था कि अर्थव्यवस्था में हर तीन साल में नरमी आती है लेकिन यह जल्द ही रफ्तार पकड़ लेगी. उन्होंने कहा कि 'कुछ लोग' प्रधानमंत्री नरेंद्र मोदी की छवि को धूमिल करने का प्रयास कर रहे हैं.